text: 10.000 børn laver mad
  09 september 2015 kl. 14.35
  I dag var det Årets Maddag i landets daginstitutioner. Vi var med i Løsning, hvor der blev smagt, lugtet og hakket på livet løs.
  Det fælles måltid blev fejret over hele landet, hvor mere end 10.000 børn fra vuggestuer og børnehaver gik i køkkenet og tilberedte et fælles måltid.
  Blandt andet hos Børnehuset Tippen i Løsning blev der kokkereret. Børnehuset Tippen har en madordning. det betyder, at man spiser et fælles måltid sammen, og børnene bliver involveret i madlavningen.
  - Vi har valgt at være med i maddagen, fordi vi synes, det er vigtigt, at børnene får mulighed for at lugte og smage på alting, så de får lyst til at deltage i madlavningen, siger børnehavens madmor, Lene Lokjær Pedersen til TV SYD.
  Det er Kost og Ernæringsforbundet, der har skabt maddagen. Den skal sætte fokus på de positive ting ved et fælles måltid i daginstitutionerne.
  